Author: mfsr
Last saved by: .

Predkladacia správa 

	Zákon č. 457/2000 Z.z., ktorým sa mení a dopĺňa zákon č. 71/1992 Zb. o súdnych poplatkoch a poplatku za výpis z registra trestov v znení neskorších predpisov nadobudol účinnosť 1. januára 2001. Niektoré jeho ustanovenia však vyvolávajú aplikačné nejasnosti a v činnosti súdov sú obťažne realizovateľné, preto sa pristúpilo k urýchlenej novele cit. zákona, ktorá má napraviť tento nežiadúci právny stav. 
	Ustanovenie o zvýšení súdnych poplatkov vo veciach obchodného registra, ktoré vytvorilo nerovnaké postavenie poplatníkov pred zákonom a mohlo by kolidovať s Ústavou SR sa prehodnotilo a navrhuje sa vypustiť ho. Obdobne sa navrhuje vypustiť spoplatnenie návrhu za zverejnenie údajov v Obchodnom vestníku, keďže za tento úkon sa podľa platných právnych predpisov vyberá cena podľa zákona o cenách. Po opätovnom posúdení sa navrhuje znížiť aj súdny poplatok z návrhu na zvolanie valného zhromaždenia akciovej spoločnosti registrovým súdom. 
	Predložený návrh novely zákona nebol zaslaný do riadneho pripomienkového konania a nebol prerokovaný ani s Ministerstvom spravodlivosti SR ako vecne príslušným rezortom z dôvodu iných pracovných povinností jeho zodpovedných zamestnancov.